Σάο Βισέντε (νησί)

Το Νησί Σάο Βισέντε (πορτογαλικά: São Vicente) είναι ένα νησί του Πράσινου Ακρωτηρίου. Βρίσκεται ανάμεσα στο ακατοίκητο νησί Σάντα Λουσία και στο κατοικημένο νησί Σάντο Αντάο. Ενώνεται με το Σάντο Αντάο μέσω του Canal de São Vicente. Γεωγραφία Το Νησί Σάο Βισέντε έχει έκταση 227 τετραγωνικά χιλιόμετρα. Έχει μήκος 24 χιλιόμετρα και πλάτος 16. Το μεγαλύτερο υψόμετρο είναι 725 μέτρα και ψηλότερο σημείο το Πράσινο Βουνό. Άλλα μεγάλα βουνά είναι το Κάρα, 490 μέτρα και το Τοπόνα. Κλίμα Το κλίμα είναι τροπικό. Η μέση θερμοκρασία είναι 24 °C (75 °F) στην ξηρά και μεταξύ 22 °C (72 °F) και 25 °C (77 °F) στην θάλασσα. Υπάρχουν δύο περίοδοι: ξηρή, που διαρκεί από το Νοέμβριο έως τον Ιούλιο, και η βροχερή, που διαρκεί από τον Αύγουστο έως τον Δεκέμβριο. Διοικητική διαίρεση Το Νησί Σάο Βισέντε αποτελεί μαζί με τα νησιά Ράζο, Σάντα Λουσία και Μπράνκο τον Δήμο Σάο Βισέντε, ο οποίος συμπεριλαμβάνει μόνο μία ενορία, την Νόσσα Σενιόρα ντα Κρουζ. Κωμοπόλεις και χωριά Άλτο ντε Σάο Νικολάου Καλάου Καμπίνο Κρουζ ντε Τζοάο Ντ'Έβορα Λαζαρέτο Μαδεϊράλ Μάτο Ινγκλές Μιντέλο Μόντε Μπαΐα ντας Γκάτας Πράια Γκράντε Σαλαμάνσα Σάο Πέδρο Σεϊσάλ Τοπίμ Τσα ντο Σεμιτέριο Ιστορία Το Σάο Βισέντε ανακαλύφθηκε από τον Πορτογάλο Ντιόγκο Αφόνσο στις 22 Ιανουαρίου 1462 (Ημέρα του Αγίου Βικεντίου). Λόγω της έλλειψης νερού, το νησί χρησιμοποιήθηκε αρχικά αποκλειστικά ως βοσκότοπος βοοειδών. Όταν ιδρύθηκε ο Δήμος Σάντο Αντάο το 1732, το νησί αποτέλεσε τμήμα του δήμου αυτού χωρίς ωστόσο μόνιμους κατοίκους. Το 1793 εποικίστηκε η περιοχή του κόλπου του Πόρτο Γκράντε. Η ίδρυση μιας αποθήκης άνθρακα στον κόλπο του Πόρτο Γκράντε για τον ανεφοδιασμό των πλοίων που πραγματοποιούν διαδρομές στον Ατλαντικό, οδήγησε σε ραγδαία αύξηση του πληθυσμού. Ωστόσο από τις αρχές του 20ου αιώνα το λιμάνι του Μιντέλο έχασε τη σημασία του για τη διατλαντική ναυσιπλοΐα εξαιτίας της αντικατάστασης του άνθρακα από το πετρέλαιο ως καύσιμο για τα πλοία και της παράλληλης ανόδου ανταγωνιστικών λιμένων όπως το Ντακάρ και οι Κανάριοι Νήσοι. Ο Δήμος Σάο Βισέντε ήταν ανήκε στο Δήμο του Σάντο Αντάο, αλλά διαχωρίστηκε στις αρχές του εικοστού αιώνα. Λίγο αργότερα, το Νησί Σάντα Λουσία, που ανήκε στον δήμο Σάο Νικολάου, χωρίστηκε και έγινε νησί του δήμου του Σάο Βισέντε. Συγκοινωνίες Το νησί εξυπηρετείται από το "Διεθνές Αεροδρόμιο Σεζάρια Έβορα", που βρίσκεται κοντά στο Σάο Πέδρο, στο νοτιοδυτικό τμήμα του νησιού. Το λιμάνι του Μιντέλο, το Πόρτο Γκράντε, είναι το πιο πολυσύχναστο λιμάνι του Πράσινου Ακρωτηρίου, με δρομολόγια πλοίων προς τα νησιά Σαντο Αντάο, Σάο Νικολάου, Σαντιάγο και Σαλ. Επίσης το νησί διαθέτει ένα εθνικό αυτοκινητόδρομο πρώτης κατηγορίας το οποίο συνδέει το αεροδρόμιο με την πόλη του Μιντέλο. Ακόμη, το Μιντέλο διαθέτει ένα δίκτυο αστικών λεωφορειακών γραμμών που συνδέει την πλειονότητα των προαστίων με το κέντρο της πόλης. Οι περισσότερες γραμμές λειτουργούν από την εταιρία Transcor SV SA. Πολιτισμός Όταν το λιμάνι του νησιού άκμαζε στα τέλη του 19ου αιώνα και τις αρχές του 20ού αιώνα, αποτελούσε την πολιτιστική κοιτίδα του Πράσινου Ακρωτηρίου μαζί με το Σαντιάγο. Αρκετά έργα, βιβλία και ποιήματα που εκδόθηκαν στο νησί κατά τα μέσα του 20ού αιώνα σχετίζονταν με την άνοδο του εθνικισμού και τον αγώνα για την ανεξαρτησία της χώρας, κυρίως η επιθεώρηση Claridade. Παράλληλα το νησί αποτελεί τη γενέτειρα της μουσικής coladeira. Επίσης, μια παραλλαγή της morna είναι ιδιαιτέρως δημοφιλής. Η διεθνώς αναγνωρισμένη τραγουδίστρια Σεζάρια Έβορα, γεννήθηκε και έζησε στην πόλη Μιντέλο. Αθλητισμός Το νησί έχει το δικό του πρωτάθλημα ποδοσφαίρου που ονομάζεται São Vicente Island League. Ακόμη διοργανώνονται τοπικοί αγώνες μπάσκετ, βόλεϊ, ποδοσφαίρου σάλας και στίβου. Υπάρχει κι ένα γήπεδο γκολφ περίπου 2 έως 3 χιλιόμετρα (1,2 έως 1,9 μίλια) νότια του Μιντέλο. Διάσημοι που γεννήθηκαν στο Σάο Βισέντε Onésimo Silveira, πολτικός και συγγραφέας Κάρλος Βέιγκα, ο δεύτερος (αλλά ο πρώτος δημοκρατικά εκλεγμένος) πρωθυπουργός του Πράσινου Ακρωτηρίου από το 1991 ως το 2000 Νόνι Λίμα, βετεράνος ποδοσφαιριστής και προπονητής ποδοσφαίρου Ντανιέλ Μπατίστα Λίμα, βετεράνος επαγγελματίας ποδοσφαιριστής με πορτογαλική, ολλανδική και ελληνική υπηκοότητα Corsino Fortes, συγγραφέας, ποιητής και διπλωμάτης από το Πράσινο Ακρωτήριο Dulce Almada Duarte, γλωσσολόγος Σεζάρια Έβορα, διεθνούς φήμης τραγουδίστρια Δείτε επίσης Κατάλογος νησιών του Πράσινου Ακρωτηρίου Παραπομπές Εξωτερικοί σύνδεσμοι Πολυμέσα σχετικά με το θέμα Σάο Βισέντε (νησί) στο Wikimedia Commons